SKRIFTLIG FORESPØRGSEL E-1601/01

af Hiltrud Breyer (Verts/ALE) til Kommissionen

(1. juni 2001)

Om: Det tysk-franske grænseområde: støjgener på grund af fyrværkeri

I nabolandet Frankrig er det muligt at købe fyrværkeri hele året rundt. Det er dog kun tilladt at bruge det på få, helt bestemte dage om året, hvilket bl.a. fremgår af kommunallovgivningen. At det i modsætning til Tyskland er tilladt at sælge fyrværkeri hele året rundt i Frankrig medfører, at tyske statsborgere, der navnlig bor i grænseområdet, køber fyrværkeri på den anden siden af grænsen og antænder det både der og i

Tyskland uden for den tilladte anvendelsesperiode, der kun løber fra nytårsaften kl. 18.00 til nytårsmorgen kl. 07.00. Denne overtrædelse medfører uudholdelige støjgener for mennesker og dyr, navnlig i november og december, i modstrid med sundheds-, miljø- og naturbeskyttelsesinteresser. Der foreligger en lang række klager fra befolkningen på begge sider af grænsen. Ordensmyndighederne har ikke været i stand til at bringe denne situation til ophør.

1. Er der inden for EU planer om at udstede strengere fælles salgsbegrænsninger for pyrotekniske produkter?

2. Hvorfor forbyder man ikke helt, at pyrotekniske artikler sælges frit på baggrund af de mange personskader og miljøgener ved affyring og farerne ved oplagring?

Svar afgivet på Kommissionens vegne af Erkki Liikanen

(5. september 2001)

Der findes ingen fællesskabslovgivning specielt om sikker anvendelse af fyrværkeri. Det henhører under medlemsstaternes kompetence at udstede og håndhæve regler om fyrværkeri, som eventuelt kan tilpasses efter lokale forhold. Efter Kommissionens opfattelse vil et fællesskabsdirektiv om markedsføring og anvendelse af fyrværkeri ikke være et mere effektivt middel til at forhindre ulykker end den gældende retstilstand.

Hvad angår sikker anvendelse af fyrværkeri har Kommissionen allerede i sit svar på det ærede parlamentsmedlems skriftlige forespørgsel E-1569/01(1) oplyst, at fyrværkeri, der markedsføres i Fællesskabet, allerede er omfattet af Rådets direktiv 92/59/EØF af 29. juni 1992 om produktsikkerhed i almindelighed(2), som både gælder for fyrværkeri og mange andre produkter. I henhold til dette direktiv skal fabrikanterne garantere, at de produkter, der markedsføres, opfylder acceptable sikkerhedsstandarder. Medlemsstaterne skal desuden føre kontrol med produkterne på markedet og underrette de øvrige medlemsstater om usikre produkter, som om nødvendigt kan trækkes tilbage fra markedet.

Med hensyn til transport af fyrværkeri over grænserne gælder der samme regler som for alle andre varer, der lovligt kan anvendes i en medlemsstat, da varerne normalt er omfattet af bestemmelserne om frie varebevægelser (EF-traktatens artikel 28 (tidl. artikel 30)). I henhold til traktatens artikel 30 (tidl. artikel 36) er dette dog ikke til hinder for sådanne forbud eller restriktioner vedrørende indførsel, udførsel eller transit, som er begrundet i hensynet til den offentlige sædelighed, den offentlige orden eller den offentlige sikkerhed. Disse forbud eller restriktioner må dog hverken udgøre et middel til vilkårlig forskelsbehandling eller en skjult begrænsning af samhandelen mellem medlemsstaterne.

(1) Se side 2.

(2) EFT L 228 af 11.8.1992.